
      Navnene til mennesker jeg forteller
 om i boken er endret av hensyn til personvernet. 
Jeg har også endret noen stedsnavn.


      

    

  


  
    
      


      Forord


      Grip øyeblikket!


      I denne boken fra Arne Skagen møter vi de mange, enkle og svært tilgjengelige fortellingene om Jesusetterfølgere. For det er nettopp det vi møter, Jesusetterfølgere, hvor kallet til etterfølgelse blir nøkkelen til å bety en forskjell overfor mennesker og samfunn.


      


      Boka er fri for de mange og (ofte) krevende evangeliseringsmetoder. Her er ikke bruksanvisninger for et vellykket samtaleopplegg, men snarere å følge det uforberedte livet slik det kommer til uttrykk for oss alle. En vandring preget av hvilepuls (ikke så mye til innvortes bruk – som å være med på det Jesus gjør i den enkeltes liv). Poenget er ikke så mye hva du kan, men hvem du er sammen med!


      


      Arne har egentlig bare et fokus. Sørg for å stille inn kanalen før du går ut om morgenen og så vil Herren gi deg det du trenger gjennom dagen. Boka er ikke så fryktelig opptatt med alt det du skal gjøre, bortsett fra en ting. Hold deg til ham som er i deg!


      


      Befriende og naturlig kan du hanke med deg de enkle nøklene som han selv anvender (som ikke bare er forbeholdt evangelister) og du oppdager at det funker!


      


      Arne er bergenser og evangelist… Dobbel dose med andre ord! Men, hele formidlingen er bejaende, tilgjengelig og modellerende for alle Jesuetterfølgere!


      


      Martin Cave


      Pastor IMI Kirken, Stavanger.

    

  


  
    
      


      


      


      


      


      Innledning


      Det startet for noen år siden. Jeg hadde lest om å være etterfølger av Jesus. I min daglige bibellesning noen dager senere kom jeg til Matteus 4, hvor Jesus sier til disiplene: «Følg meg, så skal jeg gjøre dere til menneskefiskere».


      Ordene tok skikkelig tak i meg og jeg sa høyt til meg selv: «Arne, du er en disippel, Jesus vil gjøre deg til menneskefisker, hvis du følger ham».


      Hvordan kan jeg følge Jesus?» Spørsmålet kvernet rundt i hodet mitt. Jeg bestemte meg for å følge Jesus ved å lese evangeliene og se hvordan Jesus levde sitt hverdagsliv. Jo mer jeg leste, jo mer viste Den hellige ånd områder jeg kunne jobbe med i mitt liv. Jeg så Jesu bønneliv, måten han tjente på, hvordan han brukte Guds ord, hvordan han var ledet og drevet av Ånden. Jeg så hvordan mange av de store miraklene ofte hadde en liten begynnelse. I alt som Ånden viste meg kunne jeg høre Jesu stemme: «Arne, følg meg! Gjør det jeg viser deg fra mitt hverdagsliv».


      Med Lukas 19,10 i bakhodet, der Jesus sier han kom for å oppsøke det som er kommet bort, oppdaget jeg mer og mer hvordan dette henger sammen; ved å følge Jesus begynner han å søke gjennom oss – for å finne de menneskene som er kommet bort.


      «Jeg fant, jeg fant!» roper Askeladden flere ganger, mens han er på vei til slottet for å målbinde prinsessen. Han fant ting han kunne bruke for å fullføre oppdraget sitt.


      Vi som har vunnet hele kongeriket kan virkelig bryte ut i et «Jeg fant, jeg fant!» når Jesus får søke gjennom oss i vår hverdagsvandring. Slik finner han de som er kommet bort. På denne måten kommer mennesker tilbake til Jesus og blir borgere av hans kongerike.


      


      Takk til Erlend Evenstad som med sin skrivegave har vært til stor hjelp i arbeidet med boken. Takk også til Andreas Nordli for god innsats med «språkvask» og redigering.


      Størst takk til alle dere hverdagshelter der ute som lever ut Jesuslivet og lar ham få søke gjennom dere. Min bønn og mitt ønske med boken er at den skal hjelpe og inspirere oss til å følge Jesus i hverdagen, til å bli kjent med menneskefiskeren i oss, og i tro og forventning gjenoppdage hverdagen vår i lys av evangeliene.


      


      Jesu Kristi nåde, Guds kjærlighet og Den hellige ånds samfunn være med oss alle i hverdagsvandringen med Jesus.


      


      Bergen, juni 2016


      Arne G. Skagen

